Verwelkom jy steeds jou nuwe bure met varsgebak? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Verwelkom jy steeds jou nuwe bure met varsgebak?
Dinsdag | 06 Februarie | 2018
Ons woon lankal nie meer in ʼn samelewing waar bure mekaar op die voorname noem en elkeen se doen en late ken nie. Die lewenstempo en snelle verstedeliking oor die laaste dekades het moontlik iets daarmee te doen. Daarbenewens het dit feitlik standaard geword dat bure meestal vreemdelinge vir mekaar is en dit waarskynlik so verkies.
Op ʼn dag trek nuwe bure oorkant of langs jou in. Jy onthou hoe hartlik jy toeka welkom geheet is deur twee vriendelike gesigte bokant ʼn vars appeltert … jy wonder of jy die nuwe intrekkers ook sal gaan welkom heet met ʼn bordjie eetgoed, maar die jongeres tuis takseer jou vraend: “Jitte Ma, waarom wil jy dit doen? Dis dan vreemdes!”
In werklikheid het ons buurte woonplekke vol vreemdelinge geword, vir verskeie redes. Tog bly dit so dat enigeen wat iewers intrek, blootgestel, onseker en vreemd kan voel. ʼn Bietjie uitreik soos vroeër jare, hoef nie te beteken dat jy huisvriende wil word nie. Jou bewus-wees van nuwe bure se ervaring van hulle nuwe leefplek mag die wêreld se verskil maak in hoe hulle aanpas en inskakel. Wie weet, dit mag wel tot ʼn vriendskap ook ontwikkel.
Weens die verskeidenheid kulture en gewoontes in Suid-Afrika verskil mense se verwagting en gebruike. Tog kan medemenslike gasvryheid niemand skade berokken nie. Indien jy verleë of bang voel om na nuwe intrekkers uit te reik, kan jy dalk eers ʼn “veilige opsie” uitoefen. Laat weet jou buurtwag of GPF van die nuwe intrekkers. Aangewese mense kan hierna ʼn “amptelike” toenadering uitvoer deur ʼn briefie met hulle kontaknommers in die nuwe intrekkers se posbus te plaas om hulle te betrek by die buurt se veiligheidsprosedures. Dit kan nie anders nie as positief ervaar word, veral in die hedendaagse klimaat van daaglikse misdaad. Indien die intrekkers die aandag of toenadering nie wil beantwoord nie, is dit maklik om die uitnodiging te ignoreer en niemand het seergekry nie. En … so hét jy indirek jou deel as sorgsame en bewuste buurman of -vrou bygedra.
Indien jy sku is vir familiariteit, bly dit steeds behulpsaam en konsidererend om ʼn welkombriefie vol nuttige inligting in jou nuwe bure se posbus te plaas. Naas hulle welkom te heet kan jy meld wanneer die vullistrok weekliks verbykom, buurtwagbesonderhede of noodnommers insluit, soos die naaste dokter, kliniek en polisiekantoor. Ook inligting soos waar die plaaslike biblioteek, kerke of naaste Gautrein-bushalte in julle omgewing is. So ʼn neutrale, dog menslike gebaar sal deur die meeste mense as beleefd en welkom beskou word. Indien jou nuwe bure gunstig hierop reageer, is enige verdere toepaslike interaksie makliker. Maak net seker dat jy niks “tradisioneels” deurvoer wat per ongeluk verkeerd vertolk kan word nie. Kulture en gewoontes verskil en wat jy as normaal en gasvry beskou, mag gans anders deur ander vertolk word. Vergewis jou dus van sulke gebruike indien jou nuwe bure moontlik nie dieselfde kulturele agtergrond as jy deel nie.
Suid-Afrikaners het mekaar nodig en goeie buurskap begin by jóú.
Neighbourhoodwatch SA: http://www.neighbourhoodwatchsa.co.za/public/eng/join.php
Neighbours – Home. “Becoming good friends to our neighbours and good neighbours to our friends: http://www.neighbours.org.za/
The Huffington Post. “How to welcome your neighbors, according to the world”: https://www.huffingtonpost.com/2015/08/11/international-housewarming-traditions_n_7785360.html